依韻和劉原甫見寄
作者：梅堯臣
朝代：宋

paragraphs: 憶昔游臨汝，于時太守賢。
山尋順風處，城得豢龍遷。
民頸纍纍大，池荷一一圓。
周碑嗟缺矣，少室望嶄然。
羸馬居人後，歸禽落我先。
事還如響答，老去若波旋。
賦分都應定，元功豈得偏。
不須天以問，自可鑒於前。
王粲今方樂，邊韶舊好眠。
漢官聊擲彩，梵學競通禪。
語道滔滔是，論情往往牽。
平生二三友，南睇不勝悁。